Justitsminister Søren Pape er tough on crime. Det har han haft travlt med at gøre klart, og senest har han i Berlingske lanceret en række tiltag, der skal gøre det lettere at fængsle bandemedlemmer.

Blandt andet lægger ministeren op til at øge muligheden for at føre anonyme vidner. Og det er en rigtig god idé, synes retsordførerne fra Dansk Folkeparti og Socialdemokratiet, Peter Kofod Poulsen og Trine Bramsen. De er nemlig også tough on crime.

Dog ærgrer Trine Bramsen sig over, at justitsministeren først nu vil øge muligheden for at føre anonyme vidner. Havde det stået til hende, var det sket for længst.

Det er ingen svær position at indtage for en politiker at gøre sig til talsmand for at slå hårdere ned på bandemedlemmer. Vanskeligere er det at argumentere for opretholdelsen af retssikkerhedsgarantier, der også omfatter dybt kriminelle.

Der kan være gode grunde til at lade vidner optræde anonymt, sådan som der allerede er mulighed for i dag. Men det er en mulighed, der skal bruges varsomt.

Man går på kompromis med det princip, at en anklaget har ret til at vide, hvem der udtaler sig om ham. Eksempelvis kan et vidne have en særlig grund til at bære nag mod et bandemedlem. Det vil den anklagede normalt kunne gøre sin forsvarer opmærksom på, men ikke hvis han ikke må få kendskab til vidnets identitet.

Med de argumenter har forsvarsadvokat Mette Grith Stage imødegået ønsket om at øge brugen af anonyme vidner. Men Trine Bramsen giver ikke meget for indvendingerne fra advokaten, der er tidligere embedsmand i Justitsministeriet og politianklager.

»Det er et udsagn, der kommer fra den forsvarsadvokat, der beskytter bandemedlemmerne, og som tjener styrtende med penge på at beskytte bandemedlemmer. Selvfølgelig synes hun da ikke, at det er en god idé,« udtalte den socialdemokratiske retsordfører i P1 Morgen.

Det er aldrig kønt, når saglige argumenter bliver mødt med et personangreb. Man kunne nærmest få indtryk af, at Trine Bramsen finder det moralsk anstødeligt, at en forsvarer kan finde på at yde advokatbistand til bandemedlemmer. Det er i sig selv bekymrende.

Og endnu mere bekymrende er det, at udtalelsen blot er endnu et eksempel på et primitivt debatniveau på retsområdet, hvor politikerne kappes om at være mest tough on crime og ignorerer deres eget ansvar for at opretholde retsstatsprincipperne, selv når principperne tilgodeser skurkene.